بیر دوشونجهیه ییـیهلنمک، زامان آپاریر. یاواش-یاواش دوشونجه یئرینه اوتورور. هردن یئرینه دوشمور، جاییر، باشقا یئره سوروکلهنیر. کیملر هانسی دوشونجهده، نئجه دوشونوب، نئجه قالیب، یاشاییبلار؟ جاواب وئرمک اولماز. دوشونجهلر بیرلریندن باشلار، بیرلرینه آدینا وورولار بیرلری ییـیهلهنیب، بیرلری قارشی دورار.
هر بیر گؤروشون ایلکهلری واردیر. بیری بیر گؤروشون آدامی تانینیرسا، ایلکهلردن تانیلیر. ساووندوغو تمللر بیرلرینه بیر گؤروشه یاخینلادیب، بیرلرینی اوزاقلاشدیریر. کیمین نه اولدوغونو هر کیم اؤزو هر کسدن یاخشی بیلر. آنجاق نئجه گؤروندویونو، گؤرنلر دئیرلر. گؤروشلر یایقین اولدوقلاری واقتلار، گؤروشون هاردا دوردوغونو ایشلرله، توتولان توتوملار بللندیرر.
هر بیر دوشونجهنین چیلخا گؤروشلولری، گؤروشلری بوروشوق اولمایانلار اولور. دوشوندوکلرینی هئچ یانا یورمادان اورتایا قویارلار. گؤروشلری تام اورتادا اولدوقلاری اوچون، اونلاری ساوونماغا زورلانمازلار. گؤروشلری یؤنلهننلر گؤروشلرینی ساوونماق اوچون، هر یئره ال آتارلار. هر یولدان گیریب، اؤزلرینی ساوونارلار. ساووندوقلاریلا گؤردوکلری گاه اویوشوبة گاه اویوشماز. بئله بیر دوروم هر کسدن چوخ، دوروم یئیهلرینی سینسیدر. آلینمادیقلاری چاغلار، اؤزلرینه یولبیر آختارارلار. یولبیرلر قازانارلار. چوخلارینی اؤزلریله یول بیر ائلهسهلر بئله، دوشونجهلرینه صادیق گؤرونمزلر.
azb_Arab azb_Arab azb_Arab